RAPPORT FRA KOMMISSIONEN TIL EUROPA-PARLAMENTET OG RÅDET

om Kommissionens udøvelse af den beføjelse til at vedtage delegerede retsakter, der er tillagt den ved forordning (EU) nr. 1337/2011 om europæiske statistikker vedrørende flerårige kulturer

1.Indledning

Ved artikel 4, stk. 3, og artikel 13 i Europa-Parlamentets og Rådets forordning (EU) nr. 1337/2011 af 13. december 2011 tillægges Kommissionen beføjelser til at vedtage delegerede retsakter.

Kommissionen er tillagt beføjelser til at vedtage delegerede retsakter i overensstemmelse med artikel 4, stk. 3, for at tage hensyn til den økonomiske og tekniske udvikling. De delegerede retsakter kan ændre:

·opdelingen af arter efter sort, tæthedsklasserne og aldersklasserne i bilag I til forordningen, samt

·variablerne/kendetegnene, størrelsesklasserne, specialiseringsgraderne og vinstoksorterne i bilag II til forordningen.

Dog kan de delegerende retsakter ikke ændre den fakultative karakter af de udbedte oplysninger.

Kommissionen skal ved udøvelsen af denne beføjelse sikre, at de delegerede retsakter ikke pålægger medlemsstaterne og respondenterne en væsentlig yderligere administrativ byrde.

I overensstemmelse med artikel 13 skal Kommissionen desuden vurdere, om det er nødvendigt at fremlægge alle de data, der er nævnt i artikel 4. Hvis Kommissionen finder, at nogle af disse data ikke længere er nødvendige, tillægges den beføjelse til at vedtage delegerede retsakter med henblik på at fjerne visse data fra bilag I og II til forordning (EU) nr. 1337/2011.

2.Retsgrundlag

I henhold til artikel 11, stk. 2 i forordning (EU) nr. 1337/2011 gælder beføjelsen til at vedtage delegerede retsakter i en periode på fem år fra den 31. december 2011. Denne periode udløb den 31. december 2016. Beføjelsen forlænges stiltiende for perioder på fem år, medmindre Europa-Parlamentet eller Rådet modsætter sig en sådan forlængelse.

Kommissionen vedtog den første rapport om udøvelse af de delegerede beføjelser den 22. marts 2016. Af rapporten fremgik det, at Kommissionen ikke havde gjort brug af sine delegerede beføjelser, men det konkluderedes, at den fortsat bør have de delegerede beføjelser, den er tillagt ved forordning (EU) nr. 1337/2011, da den kan få behov for at udøve dem i fremtiden. Delegationen af beføjelser blev stiltiende forlænget med yderligere en femårsperiode, som udløber den 31. december 2021.

Kommissionen skal udarbejde en rapport vedrørende delegationen af beføjelser senest ni måneder inden udløbet af femårsperioden. Nærværende rapport opfylder denne forpligtelse for anden gang.

3.Udøvelse af de delegerede beføjelser

Kommissionen har endnu ikke udøvet de beføjelser til at vedtage delegerede retsakter, den er tillagt ved forordning (EU) nr. 1337/2011.

Forordningen omfatter den femårige indsamling af strukturstatistikker over frugtplantager og vinmarker. De seneste data om frugtplantager blev indsamlet i 2017 og indberettet til Kommissionen (Eurostat) ved udgangen af september 2018. De seneste data om vinmarker blev indsamlet i 2020 og skal indberettes til Kommissionen (Eurostat) inden udgangen af september 2021.

Som led i moderniseringen af landbrugsstatistikken under strategien for europæiske landbrugsstatistikker blev Europa-Parlamentets og Rådets forordning (EU) 2018/1091 vedtaget i 2018. Den omhandler integrerede landbrugsstatistikker. Indsamlingen af data om frugtplantager og vinmarker, som foretages i henhold til forordning (EU) nr. 1337/2011, skal integreres i de integrerede landbrugsstatistikker fra henholdsvis 2023 (vedrørende frugtplantager) og 2026 (vedrørende vinmarker). Forordning (EU) 2018/1091 ophæver forordning (EU) nr. 1337/2011 pr. 1. januar 2022.